Koning Hamilton dra nóg 'n kroon | Netwerk24
Hy het sodoende verby Michael Schumacher se vorige beste van 91 loopbaanoorwinnings geskuif nadat hy 'n yslike 25.592 sekondes voor sy Mercedes-spanmaat, Valtteri Bottas, geëindig het en sy 92ste sege behaal het.
Lewis Hamilton gooi sy arms in die lug voor 'n plakkaat van homself ná sy sege in die Portugese Formule Een-Grand Prix. Foto: AP
Hy het ook die vinnigste rondtetyd opgestel en is nou 77 punte voor Bottas op die puntelys, met slegs vyf renne oor.
"Jy is besig om die rekordboeke te herskryf," het sy Mercedes-span oor die radio laat weet.
Waarna Toto Wolff, die spanbaas, bygevoeg het: "Lewis, 92, 92".
'n Beskeie Hamilton het ná sy sege gesê hy is baie dank aan "hierdie ouens en die span werktuigkundiges tuis" verskuldig.
"Dit is só 'n groot voorreg om saam met hulle te werk," het Hamilton gesê toe hy langs die ren-ingenieur, Pete "Bono" Bonnington, op die podium gestaan het.
Max Verstappen (Red Bull) was derde op die Algarve- baan wat 24 jaar laas 'n Formule Een-ren aangebied het.
Maar daar was drama aan die begin toe Bottas die voortou geneem het net om in die tweede rondte deur Carlos Sainz (McLaren) verbygesteek te word.
Hamilton was derde en Verstappen het afgeskuif vyfde toe terwyl dit liggies begin reën het.
The moment @LewisHamilton clinched his record-breaking 9??2??nd race win#PortugueseGP ???? #F1 pic.twitter.com/PZcA0xtEOC
Bottas het in die sesde rondte weer verby Sainz geskuif, maar is in die 19de rondte deur Hamilton ingehaal . . . waar hy enduit gebly het.
Hamilton, wie se pa die ren bygewoon het, het krampe begin kry met nog sewe rondtes oor, maar hy het dit afgeskud om 'n reeks vinnigste rondtetye op te stel.
"Ek sou nooit kon droom oor waar ek vandag staan nie," het Hamilton, wat sy agtste ren van die seisoen gewen het, gesê.
Dit was ook sy 71ste oorwinning vir die Mercedes-span nadat hy 21 renne vir McLaren gewen het.
"Ek het nie 'n kristalbal gehad toe ek my by die span aangesluit het nie. Maar nou is ek hier en probeer om die beste van elke dag te maak."